Mela l-gvern sema' l-karba tal-poplu ta' Birżebbuga dwar it-trasformazzjoni tal-Port Ħieles f'Tarżna żgħira. Jekk dan hu hekk tajjeb hafna. Imma eżattament il-Gvern x'qiegħed jgħid? L-istqarrija sħiħa tal-Gvern tgħid hekk: Il-Gvern se jappella mid-deċiżjoni tal-MEPA dwar manutenzjoni fil-Freeport Il-Gvern ma jaqbilx u qed joġġezzjona għall-ħruġ ta' permess sabiex fil-Freeport isiru operazzjonijiet ta' manutenzjoni ta' riggijiet taż-żejt għal perjodu ta' sena. Il-pożizzjoni tal-Gvern hija riflessa mill-vot kontra tar-rappreżentant tal-Prim Ministru fuq il-board tal-MEPA, l-Avukat Joseph Sammut. Il-Gvern, għalhekk inkariga lill-Uffiċċju tal-Avukat Generali sabiex minn issa, jekk tali permess joħroġ, jappella kontra dan il-permess. Permessi simili ħarġu fil-passat għal żmien qasir biex isiru xogħlijiet fuq proġetti speċifiċi ħafna. Il-Gvern ma jaqbilx li din is-sistema tiġi mibdula u li l-Freeport jingħata permess miftuħ għal dawn ix-xogħlijiet. Aqraw sewwa dak li tgħid l-istqarrija. L-ewwel net din tgħid li l-Gvern ma jaqbilx li ħareġ permess għal perjodu ta' sena. Imbagħad jgħid li fil-passat ħarġu permessi għal żmien qasir u li l-Gvern ma jaqbilx li din is-sistema tiġi mibdula. Dan kollu jfisser illi m'hu veru xejn li l-Gvern sema' dak li qed jgħidu n-nies ta' Birżebbuġa. Pjuttost li jrid jgħaddihom biż-żmien għax jippreferi li joħroġ permess għal żmien qasir. Issa jekk il-permess joħroġ għal żmien qasir jew għal żmien twil fil-prattika x'differenza hemm? Gvern li jisma? Pjuttost Gvern li jipprova jgħaddik biż-żmien!